**11 апреля 2025 по н. ст.**

**29 Марта 2025 года, Пятница, (А341,B9) Последование великого повечерия в пятницу (Праведнаго Лазаря)**

**Чтец: А**ми́нь.

**Сла́ва Тебе́, Бо́же наш, сла́ва Тебе́.**

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Шестопсалмие:**

**Псалом 4.**

**В**негда́ призва́ти ми, услы́ша мя Бог пра́вды моея́, в ско́рби распространи́л мя еси́, уще́дри мя и услы́ши моли́тву мою. Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи? И уве́дите, я́ко удиви́ Госпо́дь преподо́бнаго Своего́: Госпо́дь услы́шит мя, внегда́ воззва́ти ми к Нему. Гне́вайтеся, и не согреша́йте, я́же глаго́лете в сердца́х ва́ших, на ло́жах ваших умили́теся. Пожрите же́ртву пра́вды и упова́йте на Го́спода. Мно́зи глаго́лют: кто яви́т нам блага́я? Зна́менася на нас свет лица́ Твоего, Го́споди. Дал еси́ весе́лие в се́рдце мое́м: от плода́ пшени́цы, вина́ и еле́я своего умно́жишася. В ми́ре вку́пе усну́ и почи́ю, я́ко Ты, Го́споди, еди́наго на упова́нии всели́л мя еси́.

**Псалом 6.**

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Поми́луй мя, Го́споди, я́ко не́мощен есмь, исцели́ мя, Го́споди, я́ко смято́шася ко́сти моя. И душа́ моя смяте́ся зело́: и Ты, Го́споди, доко́ле? Обрати́ся, Го́споди, изба́ви ду́шу мою: спаси́ мя ради ми́лости Твоея́. Я́ко не́сть в сме́рти помина́яй Тебе: во а́де же кто испове́стся Тебе? Утруди́хся воздыха́нием моим, измы́ю на вся́ку нощь ло́же мое, слеза́ми мои́ми посте́лю мою омочу́. Смяте́ся от я́рости о́ко мое, обетша́х во всех вразе́х моих. Отступи́те от Мене́, вси де́лающии беззако́ние, я́ко услы́ша Госпо́дь глас пла́ча моего́: услы́ша Госпо́дь моле́ние мое, Госпо́дь моли́тву мою прия́т. Да постыдя́тся и смяту́тся вси врази́ мои, да возвратя́тся и устыдя́тся зело́ вско́ре.

**Псалом 12.**

**Д**око́ле, Го́споди, забу́деши мя до конца́? Доко́ле отвраща́еши лице́ Твое от Мене́? Доко́ле положу́ сове́ты в души́ моей, боле́зни в се́рдце моем день и нощь? Доко́ле вознесе́тся враг мой на мя? При́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него. Стужа́ющии ми возрадуются, а́ще подви́жуся. Аз же на ми́лость Твою упова́х. Возра́дуется се́рдце мое о спасе́нии Твоем, воспою́ Го́сподеви, благоде́явшему мне, и пою́ и́мени Го́спода Вышняго.

**П**ри́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Псалом 24.**

**К** Тебе́, Го́споди, воздвиго́х ду́шу мою, Бо́же мо́й, на Тя упова́х, да не постыжу́ся во век, ниже́ да посмею́т ми ся врази́ мои, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя, Го́споди, скажи́ ми, и стезя́м Твоим научи́ мя. Наста́ви мя на и́стину Твою, и научи́ мя, я́ко Ты еси́ Бог Спас мо́й, и Тебе терпе́х весь день. Помяни́ щедро́ты Твоя, Го́споди, и ми́лости Твоя, яко от ве́ка суть. Грех ю́ности моея́, и неве́дения моего не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ради законоположи́т согреша́ющим на пути́. Наста́вит кро́ткия на суд, научи́т кро́ткия путе́м Своим. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему на пути́, его́же изво́ли. Душа́ его во благи́х водвори́тся, и се́мя его насле́дит зе́млю. Держа́ва Госпо́дь боя́щихся Его, и заве́т Его яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои. При́зри на мя и поми́луй мя, я́ко единоро́д и нищ есмь аз. Ско́рби се́рдца моего умно́жишася, от нужд моих изведи́ мя. Виждь смире́ние мое, и труд мой, и оста́ви вся грехи́ моя. Виждь враги́ моя, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его.

**Псалом 30.**

**Н**а Тя, Го́споди, упова́х, да не постыжу́ся во век: пра́вдою Твое́ю изба́ви мя и изми́ мя. Приклони́ ко мне у́хо Твое́, ускори́ изъя́ти мя, бу́ди ми в Бо́га Защи́тителя, и в дом прибе́жища, е́же спасти́ мя. Я́ко держа́ва моя́ и прибе́жище мое́ еси́ Ты, и и́мене Твоего́ ра́ди наста́виши мя, и препита́еши мя. Изведе́ши мя от се́ти сея́, ю́же скры́ша ми, я́ко Ты еси́ Защи́титель мой, Го́споди. В ру́це Твои предложу́ дух мой: изба́вил мя еси́, Го́споди Бо́же и́стины. Возненавидел еси́ храня́щия суеты́ вотще́: аз же на Го́спода упова́х. Возра́дуюся и возвеселю́ся о ми́лости Твоей, я́ко призре́л еси́ на смире́ние мое́, спасл еси́ от нужд ду́шу мою, и не́си мене́ затвори́л в рука́х вра́жиих, поста́вил еси́ на простра́нне но́зе мои. Поми́луй мя, Го́споди, я́ко скорблю́: смяте́ся я́ростию о́ко мое́, душа́ моя и утро́ба моя. Я́ко исчезе́ в боле́зни живо́т мой и ле́та моя в воздыха́ниих, изнемо́же нището́ю кре́пость моя, и ко́сти моя смято́шася. От всех враг моих бых поноше́ние, и сосе́дом моим зело́, и страх зна́емым моим: ви́дящии мя вон бежа́ша от Мене́. Забве́н бых я́ко мертв от се́рдца, бых я́ко сосу́д погубле́н. Я́ко слы́шах гажде́ние мно́гих, живу́щих о́крест, внегда́ собра́тися им вку́пе на мя, прия́ти ду́шу мою совеща́ша. Аз же на Тя, Го́споди, упова́х, рех: Ты еси́ Бог мой. В руку́ Твое́ю жре́бии мои́: изба́ви мя из руки́ враг моих и от гоня́щих мя. Просвети́ лице́ Твое на раба́ Твоего, спаси́ мя ми́лостию Твоею. Го́споди, да не постыжу́ся, я́ко призва́х Тя: да постыдя́тся нечести́вии и сни́дут во ад. Не́мы да будут устны́ льсти́выя, глаго́лющия на пра́веднаго беззако́ние, горды́нею и уничиже́нием. Коль мно́гое мно́жество бла́гости Твоея, Го́споди, ю́же скрыл еси́ боя́щимся Тебе, соде́лал еси́ упова́ющим на Тя пред сы́ны челове́ческими. Скры́еши их в та́йне лица́ Твоего от мяте́жа челове́ческа, покры́еши их в кро́ве от пререка́ния язык. Благослове́н Госпо́дь, я́ко удиви́ ми́лость Свою во гра́де огражде́ния. Аз же Рех во изступле́нии моем: отве́ржен есмь от лица́ о́чию Твоею: сего́ ра́ди услы́шал еси́ глас моли́твы моея́, внегда́ воззва́х к Тебе. Возлюби́те Го́спода, вси преподо́бнии Его, я́ко и́стины взыска́ет Госпо́дь, и воздае́т изли́ше творя́щим горды́ню. Мужа́йтеся, и да крепи́тся се́рдце ваше, вси упова́ющии на Го́спода.

**Псалом 90.**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и змия. Я́ко на Мя упова́, и изба́влю и́: покры́ю и́, я́ко позна́ имя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***И начинаем глаголати стихи со сладкопением, не скоро и великим гласом на оба лика, кийждо лик свой стих.***

***Первый лик поет:***

**Хор: С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Вторый лик поет тойже Стих:***

**С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Таже по чину кийждо лик свой Стих:***

**У**слы́шите до после́дних земли́:

**Я́ко с на́ми Бог.**

**М**огу́щии покоря́йтеся:

**Я́ко с на́ми Бог.**

**А**́ще бо па́ки возмо́жете, и па́ки побежде́ни бу́дете:

**Я́ко с на́ми Бог.**

**И** и́же а́ще сове́т совещава́ете, разори́т Госпо́дь:

**Я́ко с на́ми Бог.**

**И** сло́во, е́же а́ще возглаго́лете, не пребу́дет в вас:

**Я́ко с на́ми Бог.**

**С**тра́ха же ва́шего не убои́мся, ниже́ смути́мся:

**Я́ко с на́ми Бог.**

**Г**о́спода же Бо́га на́шего Того́ освяти́м, и Той бу́дет нам в страх:

**Я́ко с на́ми Бог.**

**И** а́ще на Него́ наде́яся бу́ду, бу́дет мне во освяще́ние:

**Я́ко с на́ми Бог.**

**И** упова́я бу́ду на Него́, и спасу́ся Им:

**Я́ко с на́ми Бог.**

**С**е аз и де́ти, я́же ми даде́ Бог:

**Я́ко с на́ми Бог.**

**Л**ю́дие ходя́щии во тьме, ви́деша свет ве́лий:

**Я́ко с на́ми Бог.**

**Ж**иву́щии во стране́, и се́ни сме́ртней, свет возсия́ет на вы:

**Я́ко с на́ми Бог.**

**Я**́ко Отроча́ роди́ся нам, Сын, и даде́ся нам:

**Я́ко с на́ми Бог.**

**Е**го́же нача́льство бысть на ра́ме Его:

**Я́ко с на́ми Бог.**

**И** ми́ра Его несть преде́ла:

**Я́ко с на́ми Бог.**

**И** нарица́ется и́мя Его́, вели́ка сове́та А́нгел:

**Я́ко с на́ми Бог.**

**Ч**у́ден сове́тник:

**Я́ко с на́ми Бог.**

**Б**ог кре́пок, Власти́тель, Нача́льник ми́ра:

**Я́ко с на́ми Бог.**

**О**те́ц бу́дущаго ве́ка:

**Я́ко с на́ми Бог.**

***Исполнившимся же стихом, я́ко предречеся, поется:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

***И паки тожде от обою лику:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

**Сла́ва Отцу́ и Сы́ну и Свято́му Ду́ху.**

***Первый Лик:***

**С** на́ми Бог.

**И ны́не и при́сно и во ве́ки веко́в. Ами́нь.**

***Вторый лик тожде:***

**С** на́ми Бог.

***Таже два лика вкупе:***

**Я́ко с на́ми Бог.**

**И абие настоящия тропари:**

***Первый Лик:***

**Д**ень преше́д, благодарю́ Тя, Го́споди, ве́чер прошу́ с но́щию, без греха́ пода́ждь ми, Спа́се, и спаси́ мя.

***Вторый Лик:***

**Сла́ва Отцу́ и Сы́ну и Свято́му Ду́ху.**

**Д**ень преше́д, славосло́влю Тя, Влады́ко, ве́чер прошу́ с но́щию, безсобла́знство пода́ждь ми, Спа́се, и спаси́ мя.

***Таже оба лика:***

**И ны́не и при́сно и во ве́ки веко́в. Ами́нь.**

**Д**ень преше́д, песносло́влю Тя, Святы́й, ве́чер прошу́ с но́щию, ненаве́тен пода́ждь ми, Спа́се, и спаси́ мя.

**Б**езпло́тное естество́ херуви́мское немо́лчными пе́сньми Тя славосло́вят.

**Ш**естокри́льная живо́тная Серафи́ми непреста́нными гла́сы Тя превозно́сят.

**А**́нгелов же вся во́инства трисвяты́ми пе́сньми Тя восхваля́ют.

**П**ре́жде бо всех еси́ сый Оте́ц, и собезнача́льна и́маши Твоего́ Сы́на,

**И** равноче́стна нося́й Ду́ха жи́зни, Тро́ицы явля́еши неразде́льное.

**П**ресвята́я Де́во, Ма́ти Бо́жия, и и́же Сло́ва самови́дцы и слуги́,

**П**роро́к же и му́ченик вси ли́цы, я́ко безсме́ртну иму́ще жизнь,

**О** всех моли́теся приле́жно, я́ко вси есмы́ в беда́х.

**Д**а пре́лести изба́вльшеся лука́ваго, а́нгельскую вопие́м песнь:

**С**вяты́й, Святы́й, Святы́й, Трисвяты́й Го́споди, поми́луй и спаси́ нас. Ами́нь.

***(Сие глаголют во святей горе Афонстей, и в прочих монастырех по стиху, кийждо лик свой стих.)***

***И абие низким гласом:***

**В**е́рую во еди́наго Бо́га Отца́, Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, и́мже вся бы́ша. Нас ра́ди челове́к и на́шего ради спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

***И абие священник возглашает пред царскими дверьми, а лик за ним повторяет:***

**Священник: Пресвята́я Влады́чице Богоро́дице, моли́ о нас гре́шных.**

**П**ресвята́я Влады́чице Богоро́дице, моли́ о нас гре́шных. **(Дважды.)**

**Священник: Вся небе́сныя си́лы святы́х А́нгел и Арха́нгел, моли́те о нас гре́шных.**

**В**ся небе́сныя си́лы святы́х А́нгел и Арха́нгел, моли́те о нас гре́шных.

**Священник: Святы́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.**

**С**вяты́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.

**Священник: Святи́и сла́внии апо́столи, проро́цы и му́ченицы, и вси святи́и, моли́те о нас гре́шных.**

**С**вяти́и сла́внии апо́столи, проро́цы и му́ченицы, и вси святи́и, моли́те о нас гре́шных.

**Священник: Преподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.**

**П**реподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.

***(Зде же глаголется и святый храма.)***

**Священник: Непобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.**

**Н**епобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.

**Священник: Бо́же, очи́сти нас гре́шных.**

**Б**о́же, очи́сти нас гре́шных.

**Священник: Бо́же, очи́сти нас гре́шных и поми́луй нас. (Единожды.)**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропа́рь по 1‑м Трисвято́м**

***Трио́ди (прав. Ла́заря), гла́с 1‑й: (Триодь постная. Ч. 1. 2002. Л. 376)***

**Хор: О**́бщее воскресе́ние пре́жде Твоея́ стра́сти уверя́я, из ме́ртвых воздви́гл еси́ Ла́заря Христе́ Бо́же. те́мже и мы́ я́ко о́троцы побе́ды зна́мения нося́ще, Тебе́ Победи́телю сме́рти вопие́м: оса́нна в вы́шних, благослове́н гряды́й во и́мя Госпо́дне.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас**

**Чтец: А**ми́нь.

**Молитва Великаго Василия:**

**Г**о́споди, Го́споди, избавле́й нас от вся́кия стрелы́ летя́щия во дни, изба́ви нас и от вся́кия ве́щи во тьме преходя́щия. Приими́ же́ртву вече́рнюю, рук на́ших воздея́ние. Сподо́би же нас и нощно́е по́прище без поро́ка прейти́, неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша, су́щия на земли́, да и со́нным безмо́лвием просвети́мся, зре́нием суде́б Твои́х. Отыми́ же от нас вся́кое мечта́ние неподо́бное, и по́хоть вре́дну. Возста́ви же нас во вре́мя моли́твы, утвержде́ны в ве́ре, и преспева́ющия в за́поведех Твои́х, благоволе́нием и бла́гостию Единоро́днаго Сы́на Твоего́, с Ни́мже благослове́н еси́, с Пресвяты́м и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

**И абие:**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 50.**

**П**оми́луй мя, Бо́же, по вели́цей ми́лости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твоих, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от Мене́. Возда́ждь ми ра́дость спасе́ния Твоего, и Духом Влады́чним утверди́ мя. Научу́ беззако́нныя путе́м Твоим, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего, возра́дуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Псалом 101.**

**Г**о́споди, услы́ши моли́тву мою, и вопль мой к Тебе́ да прии́дет. Не отврати́ лица́ Твоего от Мене́: во́ньже а́ще день скорблю́, приклони́ ко мне у́хо Твое: во́ньже а́ще день призову́ Тя, ско́ро услы́ши мя. Я́ко исчезо́ша я́ко дым дни́е мои, и ко́сти моя я́ко суши́ло сосхо́шася. Уя́звен бых я́ко трава́, и и́зсше се́рдце мое, я́ко забы́х сне́сти хлеб мой. От гла́са воздыха́ния моего прильпе́ кость моя пло́ти моей. Уподо́бихся нея́сыти пусты́нней, бых я́ко нощны́й вран на ны́рищи. Бдех и бых я́ко пти́ца осо́бящаяся на зде. Весь день поноша́ху ми врази́ мои, и хва́лящии мя мною кленя́хуся. Зане́ пе́пел я́ко хлеб ядя́х, и питие́ мое с пла́чем растворя́х. От лица́ гне́ва Твоего и я́рости Твоея́: я́ко возне́с низве́ргл мя еси́. Дни́е мои я́ко сень уклони́шася, и аз я́ко се́но изсхо́х. Ты же, Го́споди, во век пребыва́еши, и па́мять Твоя в род и род. Ты воскре́с уще́дриши Сио́на, я́ко вре́мя уще́дрити его, я́ко прии́де вре́мя. Я́ко благоволи́ша раби́ Твои ка́мение его, и персть его уще́дрят. И убоя́тся язы́цы и́мене Госпо́дня, и вси ца́рие зе́мстии сла́вы Твоея́. Я́ко сози́ждет Госпо́дь Сио́на, и яви́тся во сла́ве Своей. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Я́ко прини́че с высоты́ святы́я Своея́, Госпо́дь с небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных, возвести́ти в Сио́не и́мя Госпо́дне, и хвалу́ Его во Иерусали́ме. Внегда́ собра́тися лю́дем вку́пе и царе́м, е́же рабо́тати Го́сподеви. Отвеща́ Ему на пути́ кре́пости Его: умале́ние дней моих возвести́ ми. Не возведи́ мене́ в преполове́ние дней мои́х: в ро́де родо́в ле́та Твоя. В нача́лех Ты, Го́споди, зе́млю основа́л еси́, и дела́ руку́ Твоею суть небеса́. Та поги́бнут, Ты же пребыва́еши, и вся я́ко ри́за обетша́ют, и я́ко оде́жду свие́ши я́, и изменя́тся. Ты же то́йжде еси́, и ле́та Твоя не оскуде́ют. Сы́нове раб Твоих вселя́тся, и се́мя их во век испра́вится.

**Молитва Манассии, царя иудейска:**

**Г**о́споди Вседержи́телю, Бо́же оте́ц на́ших, Авраа́мов, и Исаа́ков, и Иа́ковль, и се́мене их пра́веднаго, сотвори́вый не́бо и зе́млю со все́ю ле́потою их, связа́вый мо́ре сло́вом повеле́ния Твоего́, заключи́вый бе́здну, и запеча́тствовавый ю́ стра́шным и сла́вным и́менем Твои́м, его́же вся боя́тся, и трепе́щут от лица́ си́лы Твоея́, я́ко непостоя́нно великоле́пие сла́вы Твоея́, и нестерпи́м гнев е́же на гре́шники преще́ния Твоего́, безме́рна же и неизсле́дованна ми́лость обеща́ния Твоего́: Ты бо еси́ Госпо́дь Вы́шний, благоутро́бен, долготерпели́в, и многоми́лостив, и ка́яйся о зло́бах челове́ческих. Ты, Го́споди, по мно́жеству бла́гости Твоея́, обеща́л еси́ покая́ние и оставле́ние согреши́вшим Тебе́, и мно́жеством щедро́т Твои́х, определи́л еси́ покая́ние гре́шником во спасе́ние. Ты у́бо, Го́споди Бо́же сил, не положи́л еси́ покая́ние пра́ведным, Авраа́му, и Исаа́ку, и Иа́кову, не согреши́вшим Тебе́: но положи́л еси́ покая́ние на мне гре́шнем, зане́ согреши́х па́че числа́ песка́ морска́го. Умно́жишася беззако́ния моя, Го́споди, умно́жишася беззако́ния моя, и несмь досто́ин воззре́ти, и ви́дети высоту́ небе́сную, от мно́жества непра́вд мои́х, сля́чен есмь мно́гими у́зами желе́зными, во е́же не возвести́ главы́ моея́, и несть ми ослабле́ния: зане́ прогне́вах я́рость Твою́, и лука́вое пред Тобо́ю сотвори́х, не сотвори́вый во́ли Твоея́, и не сохрани́вый повеле́ний Твоих. И ны́не приклоня́ю коле́на се́рдца, тре́буя от Тебе́ бла́гости. Согреши́х, Го́споди, согреши́х, и беззако́ния моя аз вем: но прошу́ моля́ся, осла́би ми Го́споди, осла́би ми, и не погуби́ мене́ со беззако́ньми мои́ми, ниже́ в век враждова́в соблюде́ши зол мои́х, ниже́ осу́диши мя в преиспо́дних земли́. Зане́ Ты еси́, Бо́же, Бог ка́ющихся, и на мне яви́ши всю бла́гость Твою́, я́ко недосто́йна су́ща спасе́ши мя, по мно́зей ми́лости Твое́й, и восхвалю́ Тя вы́ну во днех живота́ моего́. Я́ко Тя пое́т вся си́ла небе́сная, и Твоя́ есть сла́ва во ве́ки веко́в. Ами́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Хор: А**ми́нь.

**Тропари, глас 6:**

**П**оми́луй нас, Го́споди, поми́луй нас: вся́каго бо отве́та недоуме́юще, сию́ Ти моли́тву, я́ко Влады́це, гре́шнии прино́сим, поми́луй нас.

**Сла́ва Отцу́ и Сы́ну и Свято́му Ду́ху.**

**Г**о́споди, поми́луй нас: на Тя бо упова́хом, не прогне́вайся на ны зело́, ниже́ помяни́ беззако́ний на́ших, но при́зри и ны́не я́ко Благоутро́бен, и изба́ви ны от враг на́ших: Ты бо еси́ Бог наш, и мы лю́дие Твои́, вси дела́ руку́ Твое́ю, и имя Твое́ призыва́ем.

**И ны́не и при́сно и во ве́ки веко́в. Ами́нь.**

**М**илосе́рдия две́ри отве́рзи нам, Благослове́нная Богоро́дице, наде́ющиися на Тя да не поги́бнем, но да изба́вимся Тобо́ю от бед: Ты бо еси́ спасе́ние ро́да христиа́нскаго.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Чтец: А**ми́нь.

**В**лады́ко Бо́же, О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 69.**

**Б**о́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

**Псалом 142.**

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поуча́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ради, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а вся́ку нощь благословлю́ Тя, и восхвалю́ и́мя Твое́ во ве́ки и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у тебе́ исто́чник живота́, во све́те Твое́м у́зрим свет. Проба́ви ми́лость Твою ве́дущим Тя.

**С**подо́би, Го́споди, в нощь сию, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

**Кано́н повече́рия**

**Пе́снь 1**

***Трио́ди (прав. Ла́заря), гла́с 1‑й. Творе́ние свята́го отца́ господи́на Андре́а Кри́тскаго, Иерусалими́ты: (Триодь постная. Ч. 1. 2002. Л. 371)***

**Сла́ва Тебе́, Бо́же на́ш, сла́ва Тебе́.**

**М**е́ртва четверодне́вна воскреси́в Спа́се мо́й Ла́заря, тли́ измени́л еси́ мы́шцею высо́кою, и показа́л еси́ я́ко си́льный вла́сть твою́.

**Сла́ва Тебе́, Бо́же на́ш, сла́ва Тебе́.**

**В**озгласи́в Ла́заря из гро́ба, а́бие воскреси́л еси́: но а́д до́ле го́рце рыда́ше, и стеня́ трепета́ше, Спа́се, вла́сти твоея́.

**Сла́ва Тебе́, Бо́же на́ш, сла́ва Тебе́.**

**П**рослези́лся еси́ Го́споди, над Ла́зарем, показу́я воплоще́ние смотре́ния твоего́, и я́ко естество́м Бог сы́й, естество́м по на́м бы́л еси́ челове́к.

**Сла́ва Тебе́, Бо́же на́ш, сла́ва Тебе́.**

**М**а́рфины сле́зы и Мари́ины утоли́л еси́ Го́споди, из ме́ртвых Ла́заря воскреси́в Спа́се, и показа́в одухновле́нна ме́ртваго вла́стию твое́ю.

**Сла́ва Тебе́, Бо́же на́ш, сла́ва Тебе́.**

**З**ако́ном естества́ челове́ча вопроси́л еси́ Влады́ко: где́ положе́н бы́сть Ла́зарь? показу́я все́м Спа́се, и́стинное е́же к на́м смотре́ние твое́.

**Сла́ва Тебе́, Бо́же на́ш, сла́ва Тебе́.**

**З**акле́пы сокруши́л еси́ тогда́ а́довы, возгласи́в Ла́заря, и держа́ву стря́сл еси́ борца́, и покори́л еси́ пре́жде Креста́, трепета́ти тебе́ еди́не Спа́се.

**Сла́ва Тебе́, Бо́же на́ш, сла́ва Тебе́.**

**С**вя́зня Ла́заря, от а́да держи́маго Влады́ко, я́ко Бог предвари́л еси́, и разреши́л еси́ от у́з: к твоему́ бо вся́ си́льне, и́дут повеле́нию.

**Сла́ва Отцу́, и Сы́ну, и Свято́му Ду́ху.**

**Тро́ичен: О**тца́ просла́вим, Сы́на, и Ду́ха, Тро́ицу неразде́льную, во еди́нице естества́, и со а́нгелы ю́, я́ко еди́наго несозда́ннаго Бо́га славосло́вим.

**И ны́не и при́сно, и во ве́ки веко́в. Ами́нь.**

**Богоро́дичен: Н**епрело́жно родила́ еси́ Де́во Ма́ти созда́теля естества́, от свята́го Ду́ха по благоволе́нию О́тчу бы́вша е́же есмы́, кроме́ измене́ния и смеше́ния.

**Пе́снь 2**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**С**ла́ва тебе́ возгласи́вшему то́кмо, и из гро́ба ме́ртва четверодне́вна дру́га воздви́гшему Ла́заря.

**Сла́ва Тебе́, Бо́же на́ш, сла́ва Тебе́.**

**У**слы́ша гла́са твоего́ безду́шный, и одушевле́н от ме́ртвых воста́ а́бие, сла́вя тя́ Го́споди.

**Сла́ва Тебе́, Бо́же на́ш, сла́ва Тебе́.**

**П**овеле́ние живоно́снаго гла́са твоего́ прии́м, смердя́щий воста́ от гро́ба, Спа́се мо́й, Ла́зарь.

**Сла́ва Тебе́, Бо́же на́ш, сла́ва Тебе́.**

**П**рослези́лся еси́ над дру́гом Спа́се мо́й, уверя́я на́ше, я́коже носи́л еси́, естество́, и сего́ воскреси́л еси́.

**Сла́ва Тебе́, Бо́же на́ш, сла́ва Тебе́.**

**В**острепета́ я́коже ви́де а́д, па́ки теку́ща а́бие свя́зана укро́йми, гла́сом к зде́шнему животу́.

**Сла́ва Отцу́, и Сы́ну, и Свято́му Ду́ху.**

**У**жасо́шася евре́йстии наро́ди егда́ возгласи́в Спа́се, воскреси́л еси́ сло́вом смердя́щаго Ла́заря.

**И ны́не и при́сно, и во ве́ки веко́в. Ами́нь.**

**С**отрясо́шася сокро́вища а́дова, я́ко одушевле́н бы́сть а́бие ни́зу Ла́зарь, тогда́ гла́сом оживи́вшаго.

**Пе́снь 3**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**Ч**у́до стра́нное и пресла́вное, ка́ко созда́тель все́х, е́же не неве́дяше, я́ко не ве́дый вопроша́ше: где́ лежи́т, его́же рыда́ете? где́ погребе́ся Ла́зарь, его́же пома́ле из ме́ртвых жи́ва ва́м воскрешу́ а́з?

**Сла́ва Тебе́, Бо́же на́ш, сла́ва Тебе́.**

**К**а́мень, его́же тебе́ привали́ша погре́бшии тя́, сего́ взя́ти Иису́с повеле́в, а́бие воскреси́ тя́, возгласи́в тебе́: Ла́заре воста́ни, гряди́ ко мне́, да твоего́ а́д устраши́тся гла́са.

**Сла́ва Тебе́, Бо́же на́ш, сла́ва Тебе́.**

**М**а́рфа и Мари́я Го́споди, рыда́ньми вопия́сте: се́ его́же люби́л еси́ четверодне́вен смерди́т: а́ще бы еси́ бы́л зде́, тогда́ не бы́ у́мерл Ла́зарь. но я́ко неразлу́чен везде́, сего́ а́бие возгласи́в воздви́гл еси́.

**Сла́ва Тебе́, Бо́же на́ш, сла́ва Тебе́.**

**П**ролия́в над дру́гом сле́зы смотре́ния ра́ди, показа́л еси́ пло́ть от на́с взе́млемую, существо́м не мне́нием Спа́се, соедини́вшуюся тебе́, и я́ко человеколю́бец Бог, сего́ а́бие возгласи́в воздви́гл еси́.

**Сла́ва Тебе́, Бо́же на́ш, сла́ва Тебе́.**

**У**вы́ мне́ вои́стинну, ны́не погибо́х, вопия́ше а́д, си́це возглаша́ше сме́рти глаго́ля: се́ назоряни́н до́льняя подвиза́, и утро́бу мою́ посека́я, бездыха́нна ме́ртва возгласи́в воздви́же.

**Сла́ва Тебе́, Бо́же на́ш, сла́ва Тебе́.**

**Г**де́ евре́йское безу́мие? где́ неве́рие? доко́ле чужди́и, доко́ле лестцы́, зрите́ уме́ршаго гла́сом исходя́ща, и не ве́руете Христу́, вои́стинну сы́нове тьмы́ вси́ вы́.

**Сла́ва Отцу́, и Сы́ну, и Свято́му Ду́ху.**

**Тро́ичен: Е**ди́наго от Тро́ицы ве́м тя́, а́ще и воплоти́лся еси́, еди́наго и сла́влю, Сы́на воплоще́нна, от Богоро́дицы безсе́менно прозя́бшаго, и со Отце́м и духом еди́наго Сы́на славосло́вима.

**И ны́не и при́сно, и во ве́ки веко́в. Ами́нь.**

**Богоро́дичен: С**тра́нное и стра́шное виде́ние смотре́ния, е́же предзре́ша нело́жнии проро́цы Де́ву Богоро́дицу: безсе́менно у́бо заче́ншую, и нетле́нно ро́ждшую Бо́га, пребыва́ющую же по Рождестве́ чи́стую.

**Пе́снь 4**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**П**рослези́лся еси́ Го́споди над Ла́зарем, показа́в я́ко челове́к еси́, и воздви́гл еси́ Влады́ко уме́ршаго, и показа́л еси́ лю́дем, я́ко Сын еси́ Бо́жий.

**Сла́ва Тебе́, Бо́же на́ш, сла́ва Тебе́.**

**Б**ездыха́нный услы́ша повеле́ние твое́, гряди́ во́н Ла́заре, теки́й воста́ше с пелена́ми, и скака́ше, бла́же, показу́я держа́ву твою́.

**Сла́ва Тебе́, Бо́же на́ш, сла́ва Тебе́.**

**М**а́рфины сле́зы и Мари́ины утоли́л еси́ Христе́ Бо́же, возгласи́в Ла́заря самовла́стно, воздви́гл еси́ гла́сом, и поклони́ся тебе́.

**Сла́ва Тебе́, Бо́же на́ш, сла́ва Тебе́.**

**П**рослези́вся я́ко челове́к над Ла́зарем, воздви́гл еси́ его́ я́ко Бог. вопроси́л еси́: где́ погребе́ся четверодне́вный? уверя́я бла́же, вочелове́чение твое́.

**Сла́ва Тебе́, Бо́же на́ш, сла́ва Тебе́.**

**С**тра́сти зна́мения и Креста́ твоего́, уверя́ти хотя́ бла́же, а́дово несы́тное чре́во растерза́в, возста́вил еси́ я́ко Бог четверодне́внаго.

**Сла́ва Тебе́, Бо́же на́ш, сла́ва Тебе́.**

**К**то́ ви́де, кто́ слы́ша, я́ко воста́ челове́к ме́ртвый смердя́щий? Илиа́ у́бо воздви́же и Елиссе́й, но не от гро́ба, но ниже́ четверодне́вна.

**Сла́ва Тебе́, Бо́же на́ш, сла́ва Тебе́.**

**П**ое́м твое́ Го́споди, могу́тство, пое́м и стра́сти Христе́: о́нем бо я́ко благоутро́бен чудоде́йствовал еси́, си́ми же смотри́тельно я́т еси́ я́ко челове́к.

**Сла́ва Тебе́, Бо́же на́ш, сла́ва Тебе́.**

**Б**ог еси́ и челове́к, и́стинствуяй вещьми́ и имены́, предста́л еси́ гро́бу пло́тию сло́ве, и воздви́гл еси́ я́ко Бог четверодне́внаго.

**Сла́ва Тебе́, Бо́же на́ш, сла́ва Тебе́.**

**У**жасо́шася Влады́ко, евре́йстии наро́ди, я́ко ви́деша воста́вша ме́ртва из гро́ба Ла́заря со гла́сом твои́м, и пребы́ша непокорли́ви чудесе́м твои́м.

**Сла́ва Отцу́, и Сы́ну, и Свято́му Ду́ху.**

**Тро́ичен: Б**езнача́льно возсия́л еси́ от Отца́ твоего́, я́ко еди́н сы́й от Тро́ицы Спа́се, в ле́то в Ду́се из де́вственных ты́ проше́л еси́ крове́й, пло́ть взе́м пресу́щественный.

**И ны́не и при́сно, и во ве́ки веко́в. Ами́нь.**

**Богоро́дичен: З**ача́тие безсе́менное Богоро́дицы, Рождество́ кроме́ стра́сти тле́ния: Бог бо обоя́ чудоде́йствовавый истощи́ себе́, да на́м соедини́тся.

**Пе́снь 5**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**Ж**и́знь сы́й Го́споди, и све́т и́стинный, Ла́заря возгласи́в воскреси́л еси́: я́ко си́лен бо все́м показа́л еси́, я́ко Бог живы́х и ме́ртвых еси́.

**Сла́ва Тебе́, Бо́же на́ш, сла́ва Тебе́.**

**Н**естерпи́мое твое́ повеле́ние Иису́се, не терпя́ а́д мно́гих прие́мый убоя́ся, и четверодне́вна су́ща Ла́заря, со гла́сом жи́ва, а не ме́ртва дая́ше.

**Сла́ва Тебе́, Бо́же на́ш, сла́ва Тебе́.**

**П**е́рсть совоку́пль ду́ху, дре́вле бре́ние ду́хом жи́зни, одуши́вый сло́ве сло́вом твои́м: и ны́не же сло́вом воскреси́л еси́ от тли́ дру́га из преиспо́дних.

**Сла́ва Тебе́, Бо́же на́ш, сла́ва Тебе́.**

**М**а́нию твоему́ Го́споди, сопроти́вися никто́же: егда́ бо ме́ртваго гласи́л еси́ Ла́заря, а́бие бездыха́нный востава́ше, и у́зы нося́, нога́ма хожда́ше.

**Сла́ва Тебе́, Бо́же на́ш, сла́ва Тебе́.**

**О** иуде́йское безу́мие! о омраче́ние враго́в! кто́ ви́де мертвеца́ из гро́ба востаю́ща? Илиа́ дре́вле воскреси́, но не от гро́ба, но ниже́ четверодне́вна.

**Сла́ва Тебе́, Бо́же на́ш, сла́ва Тебе́.**

**Н**епобеди́ме, долготерпели́ве, вся́ на́с ра́ди творя́й я́ко Бог, и терпя́й я́ко челове́к, прича́стники вся́ ны́ сотвори́ Ца́рствия твоего́, моли́твами Ла́заревыми.

**Сла́ва Отцу́, и Сы́ну, и Свято́му Ду́ху.**

**Тро́ичен: П**ребезнача́льная, собезнача́льная, единочестна́я Тро́ице, О́тче вседержи́телю, и Сы́не, и Ду́ше святы́й, еди́нице свята́я триипоста́сная, су́щыя от Ада́ма спаса́й, ве́рно тя́ воспева́ющыя.

**И ны́не и при́сно, и во ве́ки веко́в. Ами́нь.**

**Богоро́дичен: П**речи́стое чре́во твое́ освяти́ Чи́стая, пло́ть из него́ прие́мый пребоже́ственный, в Тро́ице покланя́емый, из Отца́ сло́во, и с духом Бог.

**Пе́снь 6**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**В**опроси́л еси́: где́ есть? вся́ ве́дый, прослези́лся же еси́ Спа́се, я́ко челове́к естество́м, воздви́гл мя́ еси́ ме́ртва повеле́нием твои́м.

**Сла́ва Тебе́, Бо́же на́ш, сла́ва Тебе́.**

**В**озгласи́л мя́ еси́ Спа́се, из а́да преиспо́дняго, вопие́т Ла́зарь к тебе́ разруши́телю а́да, и воздви́гл мя́ еси́ ме́ртва повеле́нием твои́м.

**Сла́ва Тебе́, Бо́же на́ш, сла́ва Тебе́.**

**О**де́ял мя́ еси́ Спа́се, в бре́нное те́ло, и вдохну́л ми́ еси́ жи́знь, и ви́дех све́т тво́й, и воздви́гл мя́ еси́ ме́ртва повеле́нием твои́м.

**Сла́ва Тебе́, Бо́же на́ш, сла́ва Тебе́.**

**О**души́л еси́ ты́, бездыха́нный о́браз пло́ти моея́ Спа́се, стягну́л мя́ еси́ костьми́ и жи́лами, и воздви́гл мя́ еси́ ме́ртва повеле́нием твои́м.

**Сла́ва Тебе́, Бо́же на́ш, сла́ва Тебе́.**

**В**сесне́дное растерза́в чре́во а́дово, исто́ргнул мя́ еси́ Спа́се, твое́ю вла́стию, и воздви́гл мя́ еси́ ме́ртва повеле́нием твои́м.

**Сла́ва Тебе́, Бо́же на́ш, сла́ва Тебе́.**

**Н**оси́л еси́ Спа́се, смеше́ние мое́ всеце́ло: сохрани́л же еси́ чи́сту пречи́стую утро́бу, из нея́же проше́л еси́ воплоти́вся, еди́н сы́й Тро́ицы.

**Сла́ва Отцу́, и Сы́ну, и Свято́му Ду́ху.**

**Тро́ичен: Т**ро́ице свята́я, прославля́ю твое́ благоутро́бие, и со а́нгелы пою́ трисвяту́ю пе́снь: поми́луй ду́шы на́с воспева́ющих тя́.

**И ны́не и при́сно, и во ве́ки веко́в. Ами́нь.**

**Богоро́дичен: В** пречи́стую твою́ утро́бу вни́де сло́во, соблюде́ же па́ки по Рождестве́ сию́ чи́стую, богороди́тельнице, чу́до вои́стинну пресла́вное.

**Пе́снь 7**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**Н**ад мертвеце́м прослези́лся еси́ Спа́се человеколю́бче: да пока́жеши все́м лю́дем, я́ко Бог сы́й, на́с ра́ди челове́к яви́лся еси́, и во́лею прослези́лся еси́, о́бразы на́м предлага́я серде́чныя любве́.

**Сла́ва Тебе́, Бо́же на́ш, сла́ва Тебе́.**

**Ч**етверодне́вный Ла́зарь Спа́се, я́ко услы́ша ни́зу гла́с тво́й, воста́в воспе́ тя́, и ра́дуяся си́це вопия́ше: ты́ Бог и созда́тель мо́й, тебе́ покланя́юся, и пою́ воскреси́вшаго мя́.

**Сла́ва Тебе́, Бо́же на́ш, сла́ва Тебе́.**

**А**́ще и у́зами обложе́н е́смь, Ла́зарь ни́зу вопия́ше свободи́телю: но ника́коже во чре́ве пребу́ду а́дове, а́ще то́кмо воззове́ши мя́, Ла́заре, гряди́ во́н: ты́ бо све́т мо́й и живо́т.

**Сла́ва Тебе́, Бо́же на́ш, сла́ва Тебе́.**

**М**олю́ тя́ Ла́заре, а́д рече́, воста́ни, изы́ди от закле́пов мои́х ско́ро, отиди́ у́бо: добро́ бо мне́ еди́наго рыда́ти го́рце оте́млема, не́жели все́х, и́хже пре́жде а́лчя поглоти́х.

**Сла́ва Тебе́, Бо́же на́ш, сла́ва Тебе́.**

**О** что́ косни́ши Ла́заре, глаго́лет, гряди́ во́н, зове́т стоя́ дру́г тво́й: изы́ди у́бо, да и а́з осла́бу прииму́, отне́леже бо тя́ снедо́х, на блева́ние пи́ща устро́ися ми́.

**Сла́ва Тебе́, Бо́же на́ш, сла́ва Тебе́.**

**Ч**то́ не воста́неши Ла́заре ско́ро, воззва́ из до́лу а́д рыда́я? что́ не а́бие воскре́с тече́ши отсю́ду? да не и други́х ми́ плени́т Христо́с, воскреси́в тя́.

**Сла́ва Тебе́, Бо́же на́ш, сла́ва Тебе́.**

**У**дивля́емь бы́л еси́ Влады́ко Христе́, чу́дная тогда́ соде́лав мно́гая, све́т бо слепы́м, глухи́м же у́шы отве́рзл еси́ сло́вом, и дру́га Ла́заря из ме́ртвых, я́ко Бог возгласи́в воздви́гл еси́.

**Сла́ва Отцу́, и Сы́ну, и Свято́му Ду́ху.**

**Тро́ичен: Т**ро́ическую воспои́м пе́снь, сла́вяще безнача́льнаго Отца́, и Сы́на, и Ду́ха пра́ваго, еди́нственное еди́но существо́, е́же Тро́ически воспои́м: свят, свят, свят еси́ Тро́ице.

**И ны́не и при́сно, и во ве́ки веко́в. Ами́нь.**

**Богоро́дичен: Я**́ко еди́наго от Тро́ицы Тя́, Христе́, сла́вим, я́ко от Де́вы вопло́щься, кроме́ преложе́ния челове́чески вся́ претерпе́л еси́, не отсту́пль естества́ Оте́ческа Иису́се, а́ще и соедини́лся еси́ на́м.

**Пе́снь 8**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**Т**воре́ц и содержи́тель все́х, за милосе́рдие во Вифа́нию прии́де, воздви́гнути Ла́заря.

**Сла́ва Тебе́, Бо́же на́ш, сла́ва Тебе́.**

**Ч**етверодне́вный смердя́, и пово́йми обя́зан, измени́ся дыха́нием бездыха́нный, возгласи́вшу ти́ Го́споди.

**Сла́ва Тебе́, Бо́же на́ш, сла́ва Тебе́.**

**И**уде́йстии лю́дие, я́ко ви́деша уме́ршаго, твои́м гла́сом воста́вша Христе́, распыха́хуся.

**Сла́ва Тебе́, Бо́же на́ш, сла́ва Тебе́.**

**О**мраче́ннии о све́те иуде́е, что́ не ве́руете Ла́зареву воста́нию, Христо́ву начина́нию?

**Сла́ва Тебе́, Бо́же на́ш, сла́ва Тебе́.**

**Д**а ра́дуется Сио́н, и да пое́т жизнода́вца, воскреси́вшаго сло́вом от гро́ба Ла́заря.

**Сла́ва Тебе́, Бо́же на́ш, сла́ва Тебе́.**

**В**о́и небе́снии, и ро́д земны́х воспе́ша тя́, егда́ Спа́се мо́й Ла́заря воздви́гл еси́.

**Сла́ва Отцу́, и Сы́ну, и Свято́му Ду́ху.**

**Тро́ичен: С**о Отце́м и Сы́ном Ду́ха славосло́влю и поя́ немо́лчно взыва́ю: трисвяты́й, сла́ва тебе́.

**И ны́не и при́сно, и во ве́ки веко́в. Ами́нь.**

**Богоро́дичен: Т**ебе́ благословлю́ и покланя́юся ро́ждшемуся из Де́вы, не разлу́чшуся престо́ла святы́я сла́вы твоея́.

**Пе́снь 9**

***Трио́ди (прав. Ла́заря), глас 1‑й.***

**Сла́ва Тебе́, Бо́же на́ш, сла́ва Тебе́.**

**Д**а пое́т чу́до Вифа́ния с на́ми: в не́й бо прослези́ся созда́тель, зако́ном естества́ пло́ти, Ла́заря воскреша́я, и Ма́рфины сле́зы про́чее, и пла́чь Мари́ин в ра́дость прелага́я, мертвеца́ воздви́гл е́сть.

**Сла́ва Тебе́, Бо́же на́ш, сла́ва Тебе́.**

**У**веря́я сло́ве, воскресе́ние твое́, призва́л еси́ Ла́заря из гро́ба, и воздви́гл еси́ я́ко Бог, да пока́жеши лю́дем Бо́га же и челове́ка вку́пе вои́стинне су́ща, и воздви́гша хра́м телесе́ твоего́.

**Сла́ва Тебе́, Бо́же на́ш, сла́ва Тебе́.**

**С**тря́сл еси́ врата́ и вереи́ желе́зныя, устраши́л еси́ а́д гла́сом твои́м, ужасе́ся же с ни́м и сме́рть а́бие, я́ко ви́деша Ла́заря Спа́се, су́ща в ни́х у́зника, одушевле́нна гла́сом и воскре́сша.

**Сла́ва Тебе́, Бо́же на́ш, сла́ва Тебе́.**

**У**жасо́шася вси́, я́ко ви́деша тя́ Спа́се слезя́ща, Ла́заря уме́рша, и глаго́лаху наро́ди: ви́ждь, ка́ко его́ любля́ше. а́бие у́бо возгласи́л еси́ его́, и воста́в бездыха́нный, отложи́ тле́ние повеле́нием твои́м.

**Сла́ва Тебе́, Бо́же на́ш, сла́ва Тебе́.**

**П**отрясо́шася врата́, сокруши́шася вереи́, разреши́шася у́зы ме́ртваго гла́сом си́лы Христо́вы, и а́д го́рько воздыха́ше рыда́я, и свои́м вопия́ше: увы́ мне́, ки́й и отку́ду гла́с оживля́яй ме́ртвыя?

**Сла́ва Тебе́, Бо́же на́ш, сла́ва Тебе́.**

**В**оста́ни отсю́ду послу́шав гла́са, дру́г бо тво́й во́н приглаша́ет тя́: се́й е́сть пре́жде воскреси́вый ме́ртвыя. Илиа́ у́бо воздви́же ме́ртва, и Елиссе́й ку́пно: но се́й бе́ о́неми и глаго́ляй и де́йствуяй.

**Сла́ва Тебе́, Бо́же на́ш, сла́ва Тебе́.**

**П**ое́м твою́ сло́ве непобеди́мую кре́пость: костьми́ бо и жи́лами уме́рша воздви́гл еси́ сло́вом твои́м, я́ко все́х созда́тель, и сего́ воскреси́л еси́ Спа́се, от преиспо́дних, я́коже вдо́выя сы́на су́ща на одре́.

**Сла́ва Отцу́, и Сы́ну, и Свято́му Ду́ху.**

**Тро́ичен: Т**ро́ице всесвята́я, О́тче безнача́льный Бо́же, собезнача́льный Сы́не и боже́ственный сло́ве, уте́шителю благи́й, Ду́ше святы́й Бо́жий: еди́ный и трисо́лнечный све́те, соесте́ственное существо́, еди́не Бо́же и Го́споди, уще́дри мі́р.

**И ны́не и при́сно, и во ве́ки веко́в. Ами́нь.**

**Богоро́дичен: В**ся́ сотвори́вый в прему́дрости Иису́се, и во всего́ мя оболки́йся из Де́вы, и ве́сь пребыва́яй при́сно в не́дрех Отца́: святы́й Дух тво́й Христе́, на ста́до твое́ низпосла́в я́ко Бог, осени́ на́с.

**Ирмо́с, гла́с 1‑й:**

**Хор: *Сотвори́ держа́ву мы́шцею свое́ю: низложи́ бо си́льныя со престо́л, и вознесе́ смире́нныя Бог Изра́илев. в ни́хже посети́ на́с восто́к с высоты́, и напра́вил ны́ е́сть на пу́ть ми́ра.***

***И покло́н.***

**3‑е Трисвято́е, и «О́тче наш»**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я**́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.

**Чтец: А**ми́нь.

**Конда́к Трио́ди (прав. Ла́заря), гла́с 2‑й.**

**Хор: *Подо́бен: Вы́шних ищя́: (Триодь постная. Ч. 1. 2002. Л. 379 об.)***

**В**се́х ра́дость Христо́с, и́стина, све́т, живо́т, и мі́ра воскресе́ние, су́щым на земли́ яви́ся свое́ю благостию, и бы́сть о́браз воскресе́ния, все́м подая́ боже́ственное оставле́ние.

**Чтец: Г**о́споди, поми́луй. **(40 раз.)**

**И**́же на вся́кое вре́мя и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твои́м: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва:**

**Н**ескве́рная, Небла́зная, Нетле́нная, Пречи́стая, Чи́стая Де́во, Богоневе́сто Влады́чице, я́же Бо́га Сло́ва челове́ком пресла́вным Твои́м рождество́м соедини́вшая, и отри́нувшееся естество́ ро́да на́шего небе́сным совоку́пльшая, я́же ненаде́жных еди́на наде́жда и бори́мых по́моще, гото́вое заступле́ние к Тебе́ притека́ющих, и всех христиа́н прибе́жище: не гнуша́йся мене́ гре́шнаго, скве́рнаго, скве́рными по́мыслы, и словесы́, и дея́ньми всего́ себе́ непотре́бна сотво́рша, и ра́зумом ле́ности сласте́й жития́ раба́ бы́вша. Но я́ко человеколюби́ваго Бо́га Ма́ти, человеколю́бне умилосе́рдися о мне гре́шнем и блу́днем, и приими́ мое е́же от скве́рных усте́н приноси́мое Тебе́ моле́ние, и Твоего́ Сы́на, и на́шего Влады́ку и Го́спода, ма́тернее Твое́ дерзнове́ние употребля́ющи, моли́, да отве́рзет и мне человеколю́бныя утро́бы Своея́ бла́гости, и презре́в моя безчи́сленная прегреше́ния, обрати́т мя к покая́нию, и Своих за́поведей де́лателя иску́сна яви́т мя. И предста́ни мне при́сно, я́ко ми́лостивая и милосе́рдая, и благолюби́вая, в настоя́щем у́бо житии́ те́плая Предста́тельнице и Помо́щнице, сопроти́вных наше́ствия отгоня́ющи, и ко спасе́нию наставля́ющи мя: и во вре́мя исхо́да моего́ окая́нную мою́ ду́шу соблюда́ющи, и те́мныя зра́ки лука́вых бесо́в дале́че от нея́ отгоня́ющи, в страшный же день суда́ ве́чныя мя избавля́ющи му́ки, и неизрече́нныя сла́вы Твоего́ Сы́на и Бо́га на́шего, насле́дника мя показу́ющи. Ю́же и да улучу́, Влады́чице моя, Пресвята́я Богоро́дице, Твои́м хода́тайством и заступле́нием, благода́тию и человеколю́бием Единоро́днаго Сы́на Твоего́, Го́спода и Бо́га и Спа́са на́шего Иису́са Христа́: Ему́же подоба́ет вся́кая сла́ва, че́сть и поклоне́ние, со Безнача́льным Его Отце́м и Пресвяты́м и Благи́м и Животворя́щим Его Ду́хом, ны́не и при́сно и во ве́ки веко́в. Ами́нь.

**Молитва ко Господу нашему Иисусу Христу, Антиоха монаха Панде́кта:**

**И** даждь нам, Влады́ко, на сон гряду́щим, поко́й те́ла и души́: и сохрани́ нас от мра́чнаго сна грехо́внаго, и от вся́каго те́мнаго и нощна́го сладостра́стия, укроти́ стремле́ния страсте́й, угаси́ разжже́нныя стре́лы лука́ваго, я́же на ны льсти́вно дви́жимыя. Пло́ти на́шея воста́ния утоли́, и всякое земно́е и веще́ственное на́ше мудрова́ние успи́, и да́руй нам, Бо́же, бодр ум, целому́др по́мысл, се́рдце трезвя́щееся, сон лего́к, и вся́каго сатанина́ мечта́ния измене́н. Возста́ви же нас во вре́мя моли́твы утвержде́ны в за́поведех Твои́х, и память суде́б Твои́х в себе́ тве́рду иму́ща: всено́щное славосло́вие нам да́руй, во е́же пе́ти, и благослови́ти, и сла́вити пречестно́е и великоле́пое и́мя Твое́, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

**П**ресла́вная Присноде́во, Ма́ти Христа́ Бо́га, принеси́ на́шу моли́тву Сы́ну Твоему́ и Бо́гу на́шему, да спасе́т Тобо́ю ду́ши на́ша.

**Молитва иная, святаго Иоанникия:**

**У**пова́ние мое́ Оте́ц, прибе́жище мое́ Сын, покро́в мой Дух Святы́й, Тро́ице Свята́я, сла́ва Тебе́.

**Священник: Сла́ва Тебе́, Христе́ Бо́же, Упова́ние наше, сла́ва Тебе́.**

**Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды.)**

**Б**лагослови́.

**Священник: Христо́с, И́стинный Бог наш, моли́твами Пречи́стыя Своея́ Ма́тере, преподо́бных и богоно́сных оте́ц наших, и всех святы́х, поми́лует и спасе́т нас, я́ко Благ и Человеколю́бец.**

**Лик: А**ми́нь.

**Священник: Благослови́те, отцы́ святи́и, прости́те ми гре́шному, ели́ка согреши́х сло́вом, де́лом, помышле́нием и все́ми мои́ми чу́вствы.**

***И отвещают людие:***

**Люди: Б**ог прости́т ти, о́тче святы́й.

***Священник же глаголет ектению:***

**Священник: Помо́лимся о Вели́ком Господи́не и отце́ на́шем Святе́йшем Патриа́рхе (имя) и о Господи́не нашем Преосвяще́ннейшем епи́скопе (или: архиепи́скопе, или: митрополи́те, имя, егоже есть область).**

**Лик: Г**о́споди, поми́луй.

**Священник: О Богохрани́мей стране́ на́шей, власте́х и во́инстве ея.**

**Лик: Г**о́споди, поми́луй.

**Священник: О ненави́дящих и любящих нас.**

**Лик: Г**о́споди, поми́луй.

**Священник: О ми́лующих и служа́щих нам.**

**Лик: Г**о́споди, поми́луй.

**Священник: О запове́давших нам, недосто́йным, моли́тися о них.**

**Лик: Г**о́споди, поми́луй.

**Священник: О избавле́нии плене́нных.**

**Лик: Г**о́споди, поми́луй.

**Священник: О отше́дших отце́х и бра́тиях на́ших.**

**Лик: Г**о́споди, поми́луй.

**Священник: О в мо́ри пла́вающих.**

**Лик: Г**о́споди, поми́луй.

**Священник: О в не́мощех лежа́щих.**

**Лик: Г**о́споди, поми́луй.

**Священник: Помо́лимся и о изоби́лии плодо́в земны́х.**

**Лик: Г**о́споди, поми́луй.

**Священник: И о вся́кой души́ христиа́н правосла́вных.**

**Лик: Г**о́споди, поми́луй.

**Священник: Ублажи́м правосла́вныя архиере́и и кти́торы свята́го хра́ма сего́.**

**Лик: Г**о́споди, поми́луй.

**Священник: Роди́тели на́ша, и вся пре́жде отше́дшия отцы́ и бра́тию на́шу, зде лежа́щия и повсю́ду, правосла́вныя.**

**Лик: Г**о́споди, поми́луй.

**Священник: Рцем и о себе́ саме́х.**

**Лик: Г**о́споди, поми́луй. **(Трижды.)**

**Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Лик: А**ми́нь.